钦定古今图书集成/理学汇编/字学典/第150卷 > 《述古书法纂》 > 《次韵答舒教授观余所藏墨》前人
## 钦定古今图书集成/理学汇编/字学典/第150卷 > 《述古书法纂》 > 《次韵答舒教授观余所藏墨》前人

异时长笑王会稽，野鹜膻腥污刀几。暮年却得庾安
西，自厌家鸡题六纸。二子风流冠当代，顾与儿童争
愠喜。秦王十八已龙飞，嗜好晚将蛇蚓比。我生百事
不挂眼，时人谬说余工此。世间有癖念谁无，倾身障
簏尤堪鄙。一生当著几两屐，定心肯为微物起。此墨
足支三十年，但恐风霜侵发齿。非人磨墨墨磨人，缾
“应未罄罍先耻。”逝将振衣归故国，数亩荒园自锄理。
作书寄君君莫笑，但觅来禽与青李。一螺点漆便有
馀，万灶烧松何处使。君不见永宁第中捣龙麝，列屋
闲居清且美。倒晕连眉秀岭浮，双雅画鬓香云委。时
闻五斛赐蛾绿，不惜千金求獭髓。闻君此诗当大笑，
寒窗冷砚冰生水。